text: Тодор Скримов с 15 точки (4 аса), Вибо загуби драматично (видео + снимки) - Волейбол - Sportal.bg
  03 декември 2018 | 12:03 - Обновена
  Националът Тодор Скримов и неговият Тоно Калипо Вибо Валентия претърпяха второ поредно и общо седмо поражение в италианската Суперлига. Волейболистите на Антонио Валентини отстъпиха на Глобо Банка Пополаре дел Фрузинате (Сора) с 2:3 (25:23, 18:25, 25:23, 23:25, 11:15) в двубой от десети кръг.
  Така Скримов и съотборниците му заемат 12-та позиция в таблицата с 10 точки (3 победи, 7 загуби). Сора е на 11-то място със същия актив (4 успеха, 6 поражения).
  Скримов направи много добър мач и се разписа с 15 точки (4 аса, 48% ефективност в атака, 36% перфектно и 50% позитивно посрещане) и бе втори по резултатност. Топреализатор бе Мохамед ал Хадади с 32 точки (1 ас). За опонентите им Душан Петкович завърши с 28 точки (2 блокади), Жоао Ферейра се отчете с 22 точки.
  В следващия кръг Вибо Валентия излиза срещу Верона, на 9 декември (неделя) от 19:00 ч. б.в. Сора се изправя срещу Латина по същото време.